paragraph_text: Joseph Steven Sakic (hr: Joe Šakić; Burnaby, Britanska Kolumbija, 7. srpnja 1969.) umirovljeni je kanadski profesionalni hokejaš na ledu. Igrao je na poziciji centra, a cjelokupnu profesionalnu karijeru proveo je u NHL-u igrajući za franšizu Quebec Nordiques/Colorado Avalanche. Bio je vođa momčadi Nordiquesa od 1992. godine, odnosno Avalanchea od 1995. godine. Čak je u 13 navrata nastupao u All-Star susretima, a zajedno s Patrickom Royem, Peterom Forsbergom i Adamom Footeom vodio je momčad do dvaju naslova NHL prvaka 1996. i 2001. godine. Osvajao je u više navrata MVP trofeje, a 2002. godine predvodio je Kanadu do zlatne olimpijske medalje u Salt Lake Cityju. Statistički je među najboljim NHL napadačima svih vremena: osmi je na vječnoj NHL-listi po poenima (1.641), 11. po asistencijama (1.016) i 14. po golovima (625). Svoju bogatu karijeru je zaključio 2009. godine te je budući član hokejaške Kuće slavnih.